Syao Prinsa. Chapta 2

Also me jivi-te sole, sin un jen fo kunshwo.
Sit yar bak me majbur landi in sahra Sahara: koysa he rupti in motor. Por ke kun me bu ye ni mekaniker, ni musafer, me tayari swa fo trai zwo mushkile repara ga sole. Fo me es kwesta do jiva oda morta. Me hev akwa do pi apena fo ot dey.
Pa un-ney aksham me en-somni on ramla, pa mil milya fon eni habitilok. Me es pyu isoli-ney kem afte-shiprupta-ney jen on plota miden osean. 
Imajini ba may surprisa, wen al fa-dey koy strane vos-ki jagisi me, shwo:
— Plis... rasmi yan fo me.
— Aa?
— Rasmi yan fo me...
Me en-stan pa salta, kwasi trefi-ney bay bliza. Me hao-hao froti okos. Me hao-hao kan. E me vidi ga nopinchan syao jen-ki, kel zai kan me seriosem. Walaa zuy hao portreta de lu, ke me aften suksesi zwo.
Bat sertem may rasma es mucho meno admirival kem lu in realitaa. Bu es may kulpa. Adultas he mah me desinspiri om may pikter kariera al yash de sit yar, also me bu he lerni rasmi enisa exepte lo inen e lo ausen de boa.
Also me zai kan sey apari-ney jen bay okos gran por astona. Bu fogeti ba, ke me es pa mil milya fon eni habitilok. Yedoh, may syao jen-ki bu sembli ni lusi-ney, ni morti-she por fatiga, hunga, pyasa o foba. Lu totem bu aspekti kom kinda lusi-ney miden sahra, pa mil milya fon eni habitilok.
Wen pa fin me snova mog shwo, me shwo:
— Bat... kwo yu zwo hir?
E lu repeti, ga mulem, kom kosa muy seriose:
— Plis... rasmi yan fo me.
Wen misteria gro-impresi, oni bu mog desobedi. Kwel unkwe absurde to sembli a me hir, pa mil milya fon eni habitilok e al danja de morta, me tiri papirlif e kalam aus posh. Bat dan me remembi, ke me gwo lerni primem geografia, historia, kalkula e gramatika, e me shwo a syao jen-ki (pa idyen buhao muda), ke me bu janmog rasmi. 
Lu jawabi:
— Es egale. Rasmi yan fo me.
Por ke me neva gwo rasmi yan, me rizwo fo lu un de toy rasma ke me mog zwo: sey-la de lo ausen de boa. E kun gro-astona me audi, ke syao jen-ki shwo a me:
— Non! Non! Me bu yao elefanta inen boa. Boa es muy danjaful, e elefanta es tro gran. She me olo es ga syao. Me nidi yan. Rasmi yan fo me.
Also me rasmi.
Lu kan atentem, shwo:
— Non! Sey-la es yo morba-ney. Rasmi ba otre.
Me rasmi:
May amiga smaili mulem, kun indulga:
— Yu vidi selfa... Bu es yan, es gro-yan. Ta hev kornas.
Also me snova rizwo may rasma.
Bat, sam kom bifoo-ney-las, it gei refusi:
— Sey-la es tro lao. Me treba yan kel jivi longtaim.
Dan me lusi sabra, me treba ya desinstali motor kway, also me shma-rasmi lo sey, shwo:
— Walaa boxa. Yu yao na yan es inen.
Bat me vidi kun gro-surprisa, ke fas de may yunge judista fa-joi:
— Den se hi me yao! Kwo yu dumi, ob treba mucho herba fo sey yan?
— Way yu kwesti?
— Bikos she me olo es ga syao...
— Sertem sufi. Me dai a yu un ga syao yan.
Lu inklini kapa a rasma:
— Bu tanto syao... Kan ba! Ta he en-somni...
Tak me en-koni syao prinsa.
----
* Syao Prinsa. Chapta 3
* Kontena